32003D0189
L 074/26
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 март 2003 година
относно публикуването на справочни данни за стандарт EN 613:2000 „Независими конвекторни отоплителни уреди с газово захранване“ в съответствие с Директива 90/396/ЕИО на Съвета
(нотифицирано под № С(2003) 710)
(текст от значение за ЕИП)
(2003/189/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 90/396/ЕИО на Съвета от 29 юни 1990 г. относно сближаването на законодателството на държавите-членки относно уреди, които работят с газови горива (1), изменена с Директива 93/68/ЕИО (2), и по-специално член 6, параграф 1 от нея,
като взе предвид становището на Постоянния комитет, създаден съгласно член 5 от Директива 98/34/ЕО на Европейския парламент и на Съвета от 22 юни 1998 г. относно определяне на процедура за предоставяне на информация в областта на техническите стандарти и правила относно Услуги на Информационното Общество (3), изменена с Директива 98/48/ЕО (4),
като има предвид, че:
(1)
Според член 2 от Директива 90/396/ЕИО газови уреди могат да бъдат пускани на пазара и привеждани в действие само ако при нормалната им употреба не се прави компромис с безопасността на лица, домашни животни и собственост.
(2)
Според член 5 от Директива 90/396/ЕИО се предполага, че газовите уреди отговарят на съществените изисквания, посочени в член 3 от съответната директива, ако те отговарят на приложимите към тях национални стандарти, които транспонират хармонизираните стандарти, чиито референтни номера са публикувани в Официален вестник на Европейския съюз.
(3)
От държавите-членки се изисква да публикуват референтните номера на националните стандарти, транспониращи хармонизираните стандарти, чиито референтни номера са публикувани в Официален вестник на Европейския съюз.
(4)
Обединеното кралство повдигна формално възражение относно хармонизиран стандарт EN 613:2000 „Независими конвекторни отоплителни уреди с газово захранване“, приет от Европейският комитет по стандартизация (CEN) на 13 юли 2000 г., чийто референтен номер е публикуван в Официален вестник на Европейските общности на 18 юли 2001 (5), въз основа на това, че той не задоволява напълно съществените изисквания на Директива 90/396/ЕИО, и особено онези по точки 2.1 и 3.2.2 от приложение 1 към нея, тъй като изискванията за дизайн на декоративни камини с предно стъкло не са достатъчни да осигурят високо ниво на безопасност. Обединеното кралство е особено загрижено, че с тези продукти би могло да възникне опасна ситуация в случай на натрупване на газ, тъй като акумулираният неизгорен газ би могъл да се възпламени и да причини сериозни щети.
(5)
Въз основа на информацията, получена в рамките на консултиране с националните органи, с Европейският комитет по стандартизация и с комисията, създадена с Директива 98/34/ЕО, не бе намерено доказателство, което да обосновава риска от акумулиране на газ или от газова експлозия. Следователно не беше демонстрирано, че хармонизираният стандарт EN 613:2000 не отговаря на основните изисквания на Директива 90/396/ЕИО,
ПРИЕ НАСТОЯЩОТО РЕЩЕНИЕ:
Член 1
Позоваването на стандарт ЕN 613:2000 „Независими конвекторни отоплителни уреди с газово захранване“, приет от Европейския комитет по стандартизация (CEN) на 13 юли 2000 г. и публикуван за пръв път в Официален вестник на Еврпейските общности на 18 юли 2001 г., няма да бъде заличено от списъка на стандартите, публикувани в Официален вестник на Европейския съюз. Стандартът следователно ще продължи да съдържа презумпцията за съответствие със съответните разпоредби на Директива 90/396/ЕИО.
Член 2
Адресати на настоящото решение са държавите-членки.
Съставено в Брюксел на 18 март 2003 година.